รถไฟฟ้า “บีทีเอส” ล๊อตใหม่ขบวนแรกถึงท่าเรือแฉลมฉบัง พร้อมเปิดใช้ปลายปีนี้
รถไฟฟ้า "บีทีเอส" ล๊อตใหม่ขบวนแรกถึงท่าเรือแฉลมฉบัง พร้อมเปิดใช้ธ.ค.ปีนี้
6 ส.ค. 2561

ผู้สื่อข่าวรายงานว่า เมื่อวันที่ 5 สิงหาคม 2561 รถไฟฟ้าบีทีเอสขบวนแรกจากกรุงอังการาสาธารณรัฐตุรกี ซึ่งเป็นขบวนรถรุ่นใหม่ที่บริษัทสั่งซื้อจากบริษัท ซีเมนส์ จำนวน 22 ขบวน ขบวนละ 4 ตู้ได้เดินทางมาถึงท่าเรือแหลมฉบัง จ.ชลบุรี เป็นที่เรียบร้อยแล้ว
โดย บริษัท ระบบขนส่งมวลชนกรุงเทพ จำกัด (มหาชน) จะนำขบวนรถดังกล่าวไปไว้ที่อู่จอดและซ่อมบำรุงรถไฟฟ้า บางปู จ.สมุทรปราการ ซึ่งเป็นอู่จอดและซ่อมบำรุงใหม่ของรถไฟฟ้าส่วนขยายสายสีเขียวใต้ จากนั้นจะประกอบตัวขบวนรถให้เรียบร้อย เพื่อทดสอบความพร้อมของตัวรถก่อนนำไปวิ่งทดลองในเส้นทางสายสำโรง-สมุทรปราการในราวเดือน ต.ค. โดยมีกำหนดการเปิดเดินรถจากสถานีสำโรงไปสถานีสมุทรปราการในเดือน ธ.ค.นี้
ขณะที่ ในวันนี้ (6 สิงหาคม 2561) นายกิติศักดิ์ อร่ามเรือง ประธานกรรมการ บริษัท กรุงเทพธนาคม จำกัด และนายสุรพงษ์  เลาหะอัญญา  กรรมการผู้อำนวยการใหญ่ บริษัท ระบบขนส่งมวลชนกรุงเทพ จำกัด ( มหาชน ) ได้นำคณะสื่อมวลชนเข้าตรวจรับขบวนรถไฟฟ้าบีทีเอสใหม่ ณ ท่าเทียบเรือแหลมฉบัง C0 จ.ชลบุรี
โดย นายกิติศักดิ์ อร่ามเรือง เปิดเผยว่า รถไฟฟ้าขบวนแรกนี้เป็นขบวนรถไฟในจำนวนทั้งหมด 22 ขบวน ที่บริษัท ระบบขนส่งมวลชนกรุงเทพ จำกัด (มหาชน) ได้ลงนามในสัญญาจัดซื้อจาก บริษัทซีเมนส์ จำกัด เพื่อนำมารองรับปริมาณผู้โดยสารในเส้นทางเดินรถไฟฟ้าบีทีเอสในปัจจุบัน และส่วนต่อขยายสายสีเขียว ช่วงแบริ่ง – สมุทรปราการ ระยะทาง 13 กิโลเมตร ซึ่งมีกำหนดจะเปิดให้บริการแก่ประชาชนในเดือนธันวาคม 2561
ประกอบด้วยสถานีรวมทั้งสิ้น 9 สถานี ซึ่งเมื่อปี 2560 ได้เปิดให้บริการ จำนวน 1 สถานีคือ สถานีสำโรง และอีก 8 สถานีที่จะเปิดให้บริการปลายปีนี้ ประกอบด้วย สถานีปู่เจ้า สถานีช้างเอราวัณ สถานีโรงเรียนนายเรือ สถานีปากน้ำ สถานีศรีนครินทร์ สถานีแพรกษา สถานีสายลวด และสถานีสุดท้าย  คือ สถานีเคหะฯ  และเมื่อส่วนต่อขยายสายสีเขียวช่วงแบริ่ง – สมุทรปราการ และช่วง หมอชิต – สะพานใหม่ –คูคต เสร็จเรียบร้อย รวมทั้งเส้นทางของรถไฟฟ้าในปัจจุบัน ส่งผลให้รถไฟฟ้าสายสีเขียวมีระยะทางรวมทั้งสิ้น 68.25 กิโลเมตร ซึ่งจะทำให้สามารถเชื่อมโยงการเดินทางของประชาชนจากชานเมืองเข้าสู่ใจกลางเมืองได้อย่างสะดวกรวดเร็วปลอดภัยและประหยัดเวลา
ด้าน นายสุรพงษ์  เลาหะอัญญา เปิดเผยว่า ขบวนรถไฟฟ้าใหม่จากบริษัทซีเมนส์ นี้ ทำการออกแบบโดยผลิตชิ้นส่วนต่างๆในเยอรมนี และออสเตรีย เป็นส่วนใหญ่ และนำมาประกอบที่โรงงานของบริษัท Bozankaya ประเทศตุรกี ซึ่งเป็นพันธมิตรทางการค้ากับบริษัทซีเมนส์ และเป็นบริษัทที่เชี่ยวชาญการผลิตชิ้นส่วนที่เป็นมิตรต่อสิ่งแวดล้อม โดยรถไฟฟ้าขบวนใหม่นี้ จะมีการปรับรูปโฉมให้ดูโฉบเฉี่ยวทันสมัยมากขึ้น รวมทั้งสิ่งอำนวยความสะดวกภายในขบวนรถที่ช่วยประหยัดพลังงาน และมีพื้นที่จุคนได้มากขึ้นใน
โดยขบวนรถเป็นไปตามมาตรฐานคุณภาพของบริษัทซีเมนส์ทุกประการ และจะใช้สเปคเดียวกันหรือดีกว่าขบวนรถไฟฟ้าที่มีอยู่เดิม เพื่อให้เข้ากันได้กับระบบต่างๆที่มีอยู่อย่างสมบูรณ์ แต่จะเลือกใช้อุปกรณ์ที่ทันสมัยที่สุดจากผู้ผลิตชั้นนำของโลก เพื่อสามารถตอบสนองความต้องการของประชาชน และลดความหนาแน่นของผู้โดยสารที่เกิดขึ้นในปัจจุบัน

